b'\n_START_ARTICLE_\nFilio ni doma\n_START_PARAGRAPH_\n\xe2\x80\x8eFilio ni doma je roman izpod peresa avtorice Berte Bojetu iz leta 1990.\n_START_SECTION_\nVsebina\n_START_PARAGRAPH_\nRoman je razdeljen na tri dele in vsak od njih pripoveduje zgodbo enega od glavnih junakov, in sicer Helene Brass, njene vnukinje Filio in Urija. Vendar pa so vse tri zgodbe nelo\xc4\x8dljivo povezane, tako da po prebranem v glavi sestavimo celotno zgodbo. Zgodba se odvija na otoku, ki ni imenovan, kar ustvarja ob\xc4\x8dutek tega, da bi bilo to lahko tukaj in sedaj. Le po imenih nekaterih oseb (Mare, Kate, Lukrija itd.) si lahko zamislimo dalmatinski otok, na kar so namigovali \xc5\xbee literarni zgodovinarji, in sicer naj bi \xc5\xa1lo za Mljet. Otok je avtorica dobro poznala in naj bi tam dobila idejo za prizori\xc5\xa1\xc4\x8de dogajanja v svojem romanu, saj je bil otok v \xc4\x8dasu Rimljanov kazenska kolonija. Na tem otoku se po brodolomu znajdejo 42-letna Helena Brass, njena vseskozi neimenovana h\xc4\x8di in pa de\xc4\x8dek, ki ga Helena poimenuje Uri. Helena se na novem obmo\xc4\x8dju spoznava z \xc5\xbeivljenjem ter nenavadnimi in krutimi pravili otoka. \xc5\xbdenske in mo\xc5\xa1ki so namre\xc4\x8d lo\xc4\x8deni, prve \xc5\xbeivijo v Gornjem mestu, slednji pa v Spodnjem in vsi so zadol\xc5\xbeeni za svoje naloge. Prebivalke so oble\xc4\x8dene v no\xc5\xa1o, perejo obla\xc4\x8dila, skrbijo za hrano in otroke, mo\xc5\xa1ki pa delajo v vinogradih, ribarnici, lovijo ribe. \xc5\xbde takoj se nam poka\xc5\xbee podrejeni polo\xc5\xbeaj \xc5\xbeensk, saj nimajo pravic odlo\xc4\x8danja, med sabo se ne dru\xc5\xbeijo kot v\xc2\xa0\xc2\xbbnormalnih\xc2\xab\xc2\xa0dru\xc5\xbebah, prihaja celo do mu\xc4\x8denja in krutega kaznovanja neposlu\xc5\xa1nih \xc5\xbeensk (sodomisti\xc4\x8dno posiljevanje). Poleg vsega pa so prikazane kot nekak\xc5\xa1ne\xc2\xa0\xc2\xbbmaternice\xc2\xab\xc2\xa0za rojevanja otrok, saj mo\xc5\xa1ki ve\xc4\x8der za ve\xc4\x8der prihajajo k njim, \xc5\xa1e bolj kruto pa je to, da k vsaki izmed njih vsaki\xc4\x8d pride drug mo\xc5\xa1ki (za te no\xc4\x8dne obiske na\xc4\x8drtno skrbijo). Tako je poskrbljeno za reprodukcijo, vse je dolo\xc4\x8deno, tudi nasilna prekinitev nose\xc4\x8dnosti je dovoljena. H\xc4\x8derke lahko ostanejo pri materah in jih doleti enaka usoda kot vse \xc5\xbeenske, fantke pa od osmega leta dalje vzamejo in odpeljejo v Spodnje mesto, kjer jih pripravljajo na njihove \xc5\xbeivljenjsko naloge in delo. Vse to pa v prid\xc2\xa0\xc2\xbbnormalnemu\xc2\xab\xc2\xa0delovanju otoka, katerega lastnik je \xc4\x8dlovek s celine. Njegove ukaze izvr\xc5\xa1uje Poveljnik otoka. Helena se kot oseba, ki ni od tukaj, te\xc5\xbeko privaja na novo \xc5\xbeivljenje, na pravila, ki ji kratijo svobodo in jemljejo dostojanstvo. Vendar posku\xc5\xa1a stvari spremeniti na bolje, saj \xc5\xbeenske pripravi do tega, da skupaj o\xc4\x8distijo svoje hi\xc5\xa1e, odprejo pralnico in celo \xc5\xa1olo. Vse to pa vodi v kazni, ki jih mora prestati, vendar pa ima za\xc5\xa1\xc4\x8dito pri Poveljniku, ki je njen ljubimec. Njena h\xc4\x8di rodi Filio, a se ne zmeni zanjo, zato skrb prevzame Helena. Prav tako pa vzgaja Urija, ki ga nato odpeljejo v Spodnje mesto in vzgajajo za novega upravnika otoka, to pa se rahlo\xc4\x8dutnemu de\xc4\x8dku upira, saj vidi krute stvari, ki se dogajajo v njegovi bli\xc5\xbeini. Edina njegova svetla to\xc4\x8dka je Filio, zaradi katere vztraja in ki jo takrat, ko\xc2\xa0\xc2\xbbnapo\xc4\x8di\xc2\xab\xc2\xa0njen \xc4\x8das (spolna zrelost) tudi obiskuje pono\xc4\x8di. \xc4\x8ceprav ona ne ve, kdo je on, razvije \xc4\x8dustva do njega in se ukloni \xc5\xbeivljenju na otoku. Vendar zanosi, nose\xc4\x8dnost pa ji nasilno odpravijo, zato se odlo\xc4\x8di in zbe\xc5\xbei na celino. Uri ostane sam in se nekaj \xc4\x8dasa potem, ko postane upravitelj, tudi on odpravi za njo. Filio za\xc5\xbeivi \xc5\xbeivljenje na celini, postane slikarka, prireja razstave, tam se tudi sre\xc4\x8da z Urijem. Na otok se vrne, ko je Helena bolna in jo po njeni smrti pokoplje. Takrat je tudi dovolj mo\xc4\x8dna, da se upre preteklemu \xc5\xbeivljenju in spominom. Pa tudi otok ter pravila na njem se spreminjajo in vse ve\xc4\x8d ljudi ga zapu\xc5\xa1\xc4\x8da.'